Alžbeta Kubánková

**Alžbeta Kubánková**, známa aj pod menom **Betka Kubánková** (* 14. máj 1930, Levoča† 13. júl 2012, Bratislava) bola slovenská speváčka ľudových piesní a opery (alt).

Jej partnermi boli Juraj Kubánka a Stanislav Mjartan. Mala 3 deti.

## Pôsobenie
Vyrastala v Levoči, kde v domácom prostredí i počas účinkovania v ochotníckych súboroch nadobudla prvé spevácke skúsenosti. Po maturite na levočskom gymnáziu v roku 1949 nastúpila do novozaloženého SĽUK-u a stala sa jeho spoluzakladajúcou členkou. Na konkurze do SĽUK-u bola prijatá spolu s ďalšími spolužiačkami z gymnázia a podľa toho im prischlo v SĽUK-u pomenovanie „Levočanky“. Všetky boli výborné speváčky, no Betka Kubánková sa o krátky čas vypracovala na poprednú a výraznú sólistku súboru. Jej neobyčajný sýty alt znel už na prvom vystúpení tohto súboru pri oslavách 5. výročia SNP vo Zvolene. Počas pätnástich sezón účinkovania v tomto telese absolvovala tisícky vystúpení od najmenších dedín až po hlavné centrá, pred mnohotisícovým obecenstvom. Vystupovala v takmer tridsiatich krajinách sveta, kde okrem našich piesní autentickým naštudovaním a prednesom interpretovala aj piesne z domácej
(indonézskej, irackej, cejlónskej, barmskej, francúzskej, nemeckej) ľudovej tvorby. Jej repertoár obsahoval vyše 150 piesní v rôznych úpravách. Populárnymi sa stali v jej podaní piesne „Ej, zajali, zajali“, „Do
dvorečka, do dvora“, „Povej, vetrík, povej“, „Láska, Bože, láska“, cigánske piesne a iné.

V roku 1963 sa stala členkou operného súboru SND v Bratislave. Prechod k inému hudobnému žánru ju podnietil ku hlbšiemu štúdiu hlasovej techniky. V tomto telese pôsobila do roku 1990. Medzi jej najvýznamnejšie operné postavy v SND i na pôde opery Štátneho divadla v Košiciach patrí postava Školnice v Suchoňovej opere Krútňava. Ani v tomto období sa neprestala venovať ľudovému spevu. Jej prednes sa menil, myšlienky piesní sa snažila vyjadrovať umeleckou formou.

Popri pôsobení v opere SND nahrávala piesne i pre rozhlas a televíziu, príležitostne vystupovala verejne. Spolupracovala s Farkašovcami i s Ľudovou hudbou Jána Berkyho – Mrenicu. Hosťovala v súboroch Skaličan na Festivale v anglickom Sidmouthe a v súbore Lúčnica na festivale v Gorici v Taliansku.

Účinkovala v programoch klasickej hudby, okrem iného aj s Českou filharmóniou v Prahe a v kompozícii „Poéma o človeku“ od Jana Páleníčka so Symfonickým orchestrom FOK.

## Diskografia
### Sólové projekty
*1978 *Spieva Alžbeta Kubánková*, SP, Opus
*1984 *Povej, vetrík, povej*, LP, Opus

### Kompilácie
*1959 *Slovenské ľudové piesne - Slovácké lidové písně*, LP, Supraphon
*1967 *Eugen Farkaš And His Folk Ensemble – Slovakian Folk Songs*, LP, Supraphon
*1968 *Folk Songs From Slovakia*, EP, Supraphon
*1971 *Slovenské ľudové piesne / Slovak folk songs*, LP Panton
*1972 *Farkašovci hrajú pesničky spod viechy*, LP, Opus
*1972 *Michal Vilec Slovenské ľudové piesne*, LP, Opus
*1974 *Na košickej turni*, LP, Opus
*1975 *Hrajteže mi, hrajte*, LP, Opus
*1978 *Lúčnica*, LP, Opus
*1979 *Kytička jubilantom*, LP, Opus
*1979 *Sobotienka ide*, LP, Opus
*1986 *Komuže to hrajú*, LP, Opus, reedícia 1989
*1987 *Z tej doliny na tú - Z tvorby Tibora Andrašovana*, LP, Opus
*1972 *Cigánske piesne a tance*, LP, Opus
*1973 *Slovenský folklór*, LP, Opus, reedícia 1975, 1976

## Ocenenia
*1984 - Zlatý erb Opusu

## Filmografia
*1953 - Rodná Zem
*1956 - Previerka lásky 
*1980 - Karline manželstvá 
*1986 - Spieva Betka Kubánková, Česko-slovenská televízia (30 min.)

## Literatúra
* *Súradnice času - almanach Gymnázia v Levoči*, vydalo Gymnázium v Levoči v roku 1988
* *Slovensko - kultúrno spoločenský mesačník*, ročník X, číslo 1, vydala Matica slovenská v roku 1986

## Referencie

## Externé odkazy
*Diskografia
*Filmografia
*SĽUK 

Kategória:Slovenské speváčky ľudovej hudby
Kategória:SĽUK
Kategória:Osobnosti z Levoče
Kategória:Členovia Opery Slovenského národného divadla